Почетком рата у Словенији између словеначке полиције и припадника Територијалне одбране са регрутима ЈНА, Бровет је отишао у Љубљану као преговарач у име савезних органа. На снази је био прекид ватре, а он је, како преговарачу и доликује, на састанак дошао ненаоружан. Био је непријатно изненађен када су се Јанез Јанша, тадашњи министар одбране, и Игор Бавчар, тадашњи министар полиције Словеније, у просторији појавили под пуном ратном опремом. Када су сели, испред себе су, на сто, према Броветовом сведочењу, одложили пушке. Схватио је провокацију, није реаговао, али никада није ни заборавио недоличан гест својих сународника.